***Izbornom veću Filozofskog fakulteta Univerziteta u Beogradu***

U Beogradu, 10. maj 2023. godine

Odlukom Izbornog veća Filozofskog fakulteta Univerziteta u Beogradu, donetom na sednici održanoj 30. marta 2023. godine, izabrani smo u komisiju za pripremu referata o kandidatima za izbor u zvanje VANREDNOG PROFESORA za užu naučnu oblast ARHEOLOGIJA, sa punim radnim vremenom, na određeno vreme u trajanju od pet godina. Na konkurs objavljen dana 12. aprila 2023. godine u Oglasnim novinama Nacionalne službe za zapošljavanje *Poslovi* prijavljen je jedan kandidat, **prof. dr Vladimir D. Mihajlović**. Zadovoljstvo nam je da Veću podnesemo sledeći

I Z V E Š T A J

Vladimir D. Mihajlović rođen je 1984. godine u Knjaževcu, gde je završio osnovnu školu i gimnaziju. Na Odeljenju za arheologiju Filozofskog fakulteta Univerziteta u Beogradu diplomirao je 2008. godine, a sledeće 2009. godine odbranio je i završni master rad sa temom *Arheološki i epigrafski pokazatelji doseljavanja orijentalnog stanovništva na teritoriji Gornje Mezije*. Godine 2015. sa uspehom je okončao i doktorske studije na istom Odeljenju, odbranivši tezu pod naslovom *Problem kulturnih odnosa lokalnih zajednica i rimske države: studija slučaja na prostoru pripisanom Skordiscima*. Od 2009. godine zaposlen je na Filozofskom fakultetu Univerziteta u Novom Sadu, prvo u zvanju saradnika u nastavi (2009-2010.), potom asistenta (2010-2016.), docenta (2016-2021.) i vanrednog profesora (izabran 2021.).

Od samog početka svojeg rada dr Vladimir Mihajlović iskazuje izuzetne sposobnosti i sklonosti prema veoma složenim istraživačkim problemima, posebno iz oblasti rimske provincijske arheologije, ali i prema opštim teorijskim pitanjima i interdisciplinarnim postupcima. Njegove dve objavljene monografije izvrsno ilustruju širinu njegovih interesovanja i utemeljenost naučnog postupka. Prva, *Skordisci između antičkih i modernih tumačenja: pitanje identiteta u (proto)istoriji* (2019, Novi Sad: Filozofski fakultet i Centar za istorijska istraživanja), izvrsna je i veoma detaljna studija interkulturne komunikacije na obodima Rimskog carstva i procesa stvaranja grupnih identiteta u takvim okolnostima. Prevashodno zasnovana na skrupuloznoj analizi arheološkog materijala sa teritorije koja se tradicionalno pripisuje Skordiscima, ova knjiga obuhvata i veoma kompetentnu interdisciplinarnu analizu načina na koji se koncipira etnicitet u prošlosti. Antički pisani izvori, koji su fundamentalno obeležili moderno shvatanje etničke pripadnosti populacija na obodu klasičnog sveta, ovde su podvrgnuti kritičkom preispitivanju, koje se oslanja ne samo na aktuelne teorijske postavke arheologije, već i istorije, antropologije i sociologije. Rezultat je izuzetno kompetentna, sveobuhvatna i teorijsko-metodološki uravnotežena studija koja predstavlja prekretnicu u arheologiji kasne praistorije i ranog rimskog prisustva na teritoriji Centralnog Balkana.

Druga monografija dr Mihajlovića, *Rimsko nasleđe u Srbiji: nauka, prosveta i javnost* (2023, Novi Sad: Filozofski fakultet), predstavlja originalnu naučnu sintezu koja počiva na veoma sveobuhvatnom istraživanju i takođe prevazilazi tradicionalne akademske granice disciplina. Rad počiva na razrađenom teorijskom okviru, koji je omeđen studijama baštine, arheologijom i istorijom, sa relevantnim osvrtom na oblast obrazovanja. Neposrednu okosnicu rukopisa čine načini na koje je istraživan, definisan i artikulisan u javnom polju značajan segment prošlosti moderne Srbije: period kada je ovaj prostor bio sastavni deo Rimskog carstva. Istraživanje presudno počiva na konstruktivističkoj konceptualizaciji nasleđa kao društvene prakse, po kojoj različiti segmenti zajednice odabiraju i stupaju u interakciju sa sačuvanim tragovima i podacima o prošlosti, na osnovu kojih grade savremene identitetske pozicije. Iako je u fokusu ovog istraživanja rimska baština, zaključci daleko prevazilaze ovaj hronološki okvir i relevantni su za pitanja odnosa prema prošlosti uopšte i društvenog značaja disciplina koje se njome bave.

Osim ove dve sveobuhvatne monografije, dr Mihajlović je u poslednjih pet godina objavio pet radova u uglednim međunarodnim zbornicima, koji su proizašli iz učešća na vrhunskim međunarodnim konferencijama (M 31, 33). U radu *Roman Imperialism and the Construction of Dardanian Collectivity* (Reflections of Roman Imperialisms, eds. M.A. Janković and V.D. Mihajlović, 181–213. Newcastle: Cambridge Scholars Publishing, 2018) on se još jednom posvećuje pitanjima etničke pripadnosti populacija kasne praistorije Centralnog Balkana, ovom prilikom proširujući istraživanje na teritorije pripisane Dardancima. Radovi: *Do warrior burials make a martial society? Reconsideration of the late Iron Age Karaburma necropolis* *(Danube-Sava confluence)* (In: Violence in Prehistory and Antiquity/ Die Gewalt in der Vorgeschichte und im Altertum, ed. E. Nemeth, 39–67. Kaiserslautern und Mehlingen: Parthenon Verlag, 2018) i *Confusing Iron Ages: Communities of the middle Danube region between “tribal hierarchy” and heterarchy* (Alternative Iron Ages: Social Theory from Archaeological Analysis, eds. I. Sastre, and B. X. Currás, 218–256. London: Routledge, 2019) dublje preispituju socijalne odnose i identitete na obodu Rimskog carstva i posebno su značajni jer van sumnje ukazuju na sposobnost dr Mihajlovića da premošćuje disciplinarne granice, kako unutar arheologije (klasična/praistorijska arheologija), tako i prema drugim poljima istraživanja. Izuzetno su značajna dva rada: *Roman Epigraphic Funerary Markers, Ontological Transition, and Relational Work-nets* (Beyond the Romans: Posthuman Perspectives in Roman archaeology, eds. I. Selsvold and L. Webb, 25–40. Oxford: Oxbow Books, 2020) i *The Emergence of Roman Provincial Setting: Shifting Relationalities in Southeastern Pannonia* (Pervading Empire: Relationality and Diversity in the Roman Provinces, V.D. Mihajlović and M.A. Janković, eds. 89–110. Stuttgart: Franz Steiner Verlag (Potsdamer Altertumswissenschaftliche Beiträge - Band 73, 2020), u kojima se preispituju trenutno najaktuelnije debate u oblasti teorijske arheologije, obuhvaćene terminima *ontološki obrt* i *novi materijalizam,* što ponovo nužno dovodi do interdisciplinarnog pristupa, sa snažnim uporištem u antropologiji.

Uz radove objavljene u međunarodnim zbornicima, dr Mihajlović u poslednjih pet godina objavio je i tri članka u vodećem nacionalnom časopisu *Etnoantropološki problemi* (M 23, M24): *Imagining the Ister/Danube in Ancient Thought and Practice: River, the Scordisci, and Creation of Roman Imperialistic Space* (Etnoantropološki problemi 13/3: 747–780, 2018), *Neither “Celtic” Nor “Dacian”: The Site of Židovar at the Edges of La Tène, Carpathian and Roman Worlds* ( koautor M. Janković, Etnoantropološki problemi 16/3: 795–833, 2021) i *Ancient Slavery in the Central Balkans: Some Starting Points on pre-Roman Period* (Etnoantropološki problemi 17/3: 937–963, 2022), koji uvode u domaću stručnu literaturu neke od najaktuelnijih tema u međunarodnoj arheološkoj zajednici.

Objavljeni radovi dr Vladimira Mihajlovića, dakle, hrabro i utemeljeno otvaraju mnoga najznačajnija pitanja arheologije: rimski imperijalizam i odnosi sa drugim populacijama, interkulturna komunikacija, etnički i društveni identiteti, kao i temeljne teorijsko-metodološke teme, kao što su odnos materijalne kulture i pisanih izvora, interdisciplinarni odnosi arheologije sa srodnim humanističkim poljima istorije i antropologije, ali i sa prirodnim naukama. Posebnu oblast njegovog istraživanja čini recepcija antičke starine u modernom društvu, artikulacija baštine i načini na koje različiti segmenti društva (istraživači, prosvetni i muzejski radnici, opšta javnost) učestvuju u formiranju i prenošenju stavova o prošlosti. Svi objavljeni radovi dr Mihajlovića odlikuju se izvanredno temeljnim i jasno artikulisanim teorijsko-metodološkim pristupom i potpunim i detaljnim poznavanjem sve relevantne građe.

Osim veoma aktivne delatnosti u pogledu publikovanja naučnih radova u vodećim nacionalnim časopisima i međunarodnim zbornicima, dr Vladimir Mihajlović izuzetno je aktivan i u drugim oblastima rada. Od 2016. godine je član redakcije, a od 2019. i urednik međunarodnog časopisa *Istraživanja - Journal of Historical researches*. Od 2017. godine je član redakcije časopisa *Review of the Institute of History and Archaeology* i *Воспитание / Воспитание - Journal of Educational Sciences, Theory and Practice*. Bio je gostujući urednik III sveske časopisa *Etnoantropološki problemi* za 2017. godinu. Zajedno sa M. Jankovićem uredio je međunarodne zbornike *Pervading Empire: Relationality and Diversity in the Roman Provinces* (Stuttgart: Franz Steiner Verlag, 2020) i *Reflections of Roman Imperialisms* (Newcastle: Cambridge Scholars Publishing, 2018) i bio organizator serije međunarodnih konferencija *Imperialism and Identities at the Edges of the Roman World*, koje su već četiri puta (2012, 2014, 2016, 2018. godine) okupile stručnjake iz Evrope, Severne Amerike i Australije u veoma plodonosnim diskusijama, koje su stekle široko međunarodno priznanje.

Nesumnjiv međunarodni renome dr Vladimira Mihajlovića potvrđen je i pozivom da održi uvodno predavanje na Godišnjem skupu Evropske asocijacije arheologa koji je održan septembra 2022. u Budimpešti, što jasno ukazuje na aktuelnost i utemeljenost njegovih istraživanja.

Rad na terenskim i neposrednim arheološkim istraživanjima dr Mihajlovića u poslednjih pet godina takođe je vrlo aktivan: od 2021. godine je rukovodilac projekata *Istraživanje rimskog utvrđenja u selu Kremna kod Užica* (finansira Ministarstvo kulture i informisanja Republike Srbije) i *Arheološko nalazište Basijane LiDar i geomagnetno snimanje* (finansira Pokrajinski sekretarijat za kulturu, javno informisanje i odnose sa verskim zajednicama), a 2022. godine rukovodio je projektom *Bioarheološka i kontekstualna analiza kasnogvozdenodopskog grupnog groba sa Gomolave* (finansirao Pokrajinski sekretarijat za kulturu, javno informisanje i odnose sa verskim zajednicama).

U svojstvu predavača na Filozofskom fakultetu u Novom Sadu drži nastavu na svim nivoima studija, bio je član u šest komisija i mentor na dva master rada. Ocena njegovog pedagoškog rada iz studentskih evaluacija kreće se između 4,76 i 4,87. U periodu 2018 – 2019. bio je član radne grupe za pripremu akreditacije studijskih programa Odseka za istoriju istog Fakulteta.

Na osnovu svih parametara naučnog i stručnog rada prof. dr Vladimira d. Mihajlovića, sa sigurnošću se može reći da se radi o izvanredno savesnom, svestranom i produktivnom istraživaču značajnog međunarodnog renomea. U kvantitativnom smislu, njegovi objavljeni radovi ispunjavaju i premašuju kriterijume propisane za izbor u zvanje vanrednog profesora na Filozofskom fakultetu Univerziteta u Beogradu. Osim publikovanja, dr Mihajlović je veoma aktivan na organizaciji i sprovođenju terenskih arheoloških istraživanja, koja suštinski dopunjuju njegova teorijska interesovanja i koncipirana su u skladu sa trenutno važećom dobrom praksom na međunarodnom nivou, u meri u kojoj je to moguće u lokalnim materijalnim uslovima. Tokom svojeg rada na Filozofskom fakultetu Univerziteta u Novom Sadu, aktivno učestvuje u razvoju nastave i studijskih programa i obavlja značajne uredničke dužnosti. Njegovo pedagoško iskustvo i kvalitet rada u nastavi potvrđeni su i rezultatima studentskih evaluacija. Osim naučnog i pedagoškog rada, dr Mihajlović ima i velikog organizacionog iskustva, kako unutar visokoškolske ustanove na kojoj je trenutno zaposlen, tako i na terenskim istraživanjima, kojima uspešno i efikasno rukovodi.

U zaključku, prof. dr Vladimir D. Mihajlović je izuzetan istraživač mlađe generacije u zemlji i na međunarodnom planu, kompetentan rukovodilac istraživanja i iskusan univerzitetski predavač. Zbog svih ovih razloga, uvereni smo da on ispunjava i premašuje sve uslove potrebne za zvanje vanrednog profesora i predlažemo Veću da potvrdi ovaj izbor.

dr Staša Babić, redovni profesor

dr Aleksandar Palavestra, redovni profesor

dr Danijel Džino, Senior Lecturer

Department of History and Archaeology

Macquarie University, Sydney, Australia